钦定古今图书集成/明伦汇编/官常典/第796卷 > 姜彧
## 钦定古今图书集成/明伦汇编/官常典/第796卷 > 姜彧

按《元史》本传：“彧字文卿，莱州莱阳人也。父椿，避乱往
依济南张荣，因家焉。彧幼颖悟好学，荣守济南，辟为
掾，升左右司知事，寻迁郎中，进参议官。中统三年，彧
与荣孙宏入朝，因言益都李璮反状已露，宜先其未
发制之。未报。明年春，璮果反。时诸郡不为兵备，璮即
袭据济南，彧弃家从荣，招集散亡，迎诸王哈必赤进”
兵讨之。秋，七月，捕得生口，言城中粮尽势促。彧乃昏
夜请见王曰：“闻王陛辞时，面受诏曰：‘发兵诛璮耳，毋
及无辜’。今旦夕城且破，王宜早谕诸将，分守城门，勿
令纵兵，不然，城中无噍类矣。”王曰：“汝言城破解阴阳
耶？”彧曰：“以人事知之，若待城破言于王，晚矣。”王悟。明
日，贼众开门出降。王下令诸军：敢入城者论以军法。
璮就擒，城中按堵如故。彧以功授大都督府参议，改
知滨州。时行营军士多占民田为牧地，纵牛马坏民
禾稼桑枣。彧言于中书，遣官分画疆畔，捕其强猾不
法者寘之法。乃课民种桑，岁馀新桑遍野，人名为“太
守桑。”及迁东平府判官，民遮请留，马为之不行。至元
五年，召拜治书侍御史，出为河北河南道提刑按察
使，赐金虎符。改信州路总管。后累迁陕西、汉中、河东、
山西道提刑按察使，拜行台御史中丞。后以老病归
济南，寻擢燕南河北道提刑按察使。三十年二月，以
疾卒，年七十六。子《迪吉》。